 NA KASSIM ADINASI WAKAZI zaidi ya 10,000 wa Ramula katika Kaunti ya Siaya wana wasiwasi baada ya kuibuka fununu kwamba huenda wakahamishwa kupisha nafasi kwa uchimbaji wa dhahabu iliyogunduliwa katika eneo hilo. Inadaiwa kwamba mwekezaji, maafisa kutoka kwa Wizara ya Utalii na viongozi wengine wa eneo hilo wamepanga kuwahamisha wakazi hao na kugeuza eneo hilo kitovu cha shughuli za kibiashara za dhahabu. Ramula, kumaanisha “sehemu ya dhahabu”, kwa muda mrefu limekuwa ni eneo linalotoa fursa kwa vijana wanaojihusisha na uchimbaji wa madini. Duru za kuaminika zinasema mwekezaji wa kibinafsi amegundua dhahabu ya thamani ya Sh1 trilioni katika eneo hilo na kwamba inapatikana kuanzia kina cha mita 300 chini ya ardhi na imeenea katika eneo la nusu kipenyo kiasi cha mita 500. Sasa inatarajiwa wakazi watashawishiwa, wapewe fidia kisha kwa hiari wasake maeneo mbadala ya kuishi. Ingawa hivyo, Bw Ibrahim Otieno,42, ambaye ameishi Ramula kwa muda mrefu, anapinga kuhamishwa, akisema eneo hilo wamerithishwa na wavyele wa jamii hiyo na kwamba ni tunu kutoka kwa Mwenyezi Mungu. “Hapa ni kwangu na ukitazama unaona kwamba sehemu ambayo mifugo inakula nyasi ndipo alipozikwa babu yangu. Isitoshe, watu wengine wengi wa ukoo wetu wamezikwa hapo. Sasa leo hii unaniambia nihame niende wapi?” aliuliza Bw Otieno. Mita chache kutoka kwa boma la Bw Otieno, tunafika kwa boma la jirani yake, marehemu Mzee Sylvanus Obimbo aliyezikwa chini ya mwezi mmoja uliopita alipoaga dunia akiwa na umri wa miaka 71. Kaburi lake liko kamdo ya la mkewe, Rose Obimbo, aliyefariki miaka saba iliyopita. Katika sehemu ya shamba la marehemu, baadhi ya vijana wanaonekana wakisaka dhahabu. Hawajui kama itawalazimu wafukue makaburi hayo mawili endapo watalazimika kuhama. “Sijui tutafanyaje tukiambiwa tuhame kwa sababu hatujui jinsi tunavyoweza kupokelewa kwingineko. Isitoshe, wazazi wetu na wavyele wengine walizikwa hapa. Mambo yatakuwaje?” anauliza Bw Alvin Omolo. Wengine waliopinga ni Bw Washington Okiya ambaye ni mwalimu mstaafu na Kanali (Mstaafu) Moses Adol, anayesema hilo la kuhama likiruhusiwa, eneo bunge la Gem na baadhi ya maeneo ya Rarieda na Vihiga yatapata changamoto. “Kina cha mita 300 ni kirefu na kitaathiri wengi kwa sababu visima na mito katika nyanda za chini itakauka,” akasema Bw Adol akiongeza kwamba kemikali na vyuma vizito vinavyotumika kuchimba dhahabu vitaathiri watu wengi. Naye Bw Isaac Onjale, anawaanika viongozi wanaopendekeza wakazi wahame, akiwataka wafahamu njia nzuri ilikuwa ni kuwaweka katika nafasi nzuri ya uchimbaji dhahabu kwa kiwango kikubwa. Naye Mkurugenzi wa Uchimbaji Dhahabu katika eneo hilo Bw Ben Bera aliambia Taifa Leo kwamba kuwahamisha wakazi kunahitaji wadau wote kuelewana. “Eneo hili ni la wakazi. Iwapo watafaa kuhama, basi maafisa wa Wizara ya Madini, serikali ya kaunti, jamii na mwekezaji ni sharti wakae chini na kuafikiana,” akasema Bw Bera. [email protected] You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  